Eden Hazard

Eden Michael Hazard (; sündinud 7. jaanuaril 1991 La Louvière's) on Belgia jalgpallur.

Ta mängib ründajana Hispaania kõrgliiga klubis Real Madrid ja Belgia jalgpallikoondises.

Oma eelmise klubi Chelseaga on tulnud kaks korda Euroopa Liiga ja kaks korda Premier League'i võitjaks. Samuti on ta võitnud klubi meeskonnas Inglismaa karika.

Varem mängis ta Prantsusmaa kõrgliiga klubis Lille, kus mängides tuli 2010–11 hooajal Prantsusmaa meistriks ning valiti kahel hooajal Prantsusmaa kõrgliiga aasta parimaks mängijaks.

Klubikarjäär

Algusaastad 
Hazard alustas jalgpallitreeninguid 4-aastaselt Belgia klubis Royal Stade Brainois.

Ta mängis seal kaheksa aastat, enne kui liitus teise Belgia klubiga Tubize.

Lille 
2005. aastal siirdus ta Prantsusmaa kõrgliiga klubisse Lille.

Debüüdi Lille'is tegi ta 1. septembril 2007 16-aastaselt liigakohtumises Racing Club de France vastu, tulles teisel poolajal vahetusest mängu.

Hazard valiti oma teisel hooajal Ligue 1 parimaks noormängijaks, ta võitis selle sama auhinna ka järgmisel hooajal.

2010–11 hooajal tuli ta Lille'iga Prantsusmaa meistriks ja aitas klubil võita ka Coupe de France'i. Hooaegadel 2010–11 ja 2011–12 nimetati ta Ligue 1 aasta parimaks mängijaks.

Chelsea 
4. juunil 2012 liitus Hazard 32 miljoni Inglise naela eest Inglismaa kõrgliiga klubiga Chelsea.

Debüütmäng toimus 12. augustil 2012 FA Community Shieldi mängus Manchester Cityga. Hazard lõi oma esimese värava 25. augustil 2012 Newcastle Unitedi vastu.

2012–13 hooajal tuli ta Chelseaga Euroopa Liiga võitjaks.

Hooajal 2014–15 võitis ta klubiga Premier League'i ja tuli ka FA Cupi võitjaks. Hazard lõi kõikide sarjade peale 19 väravat ning valiti liigahooaja parimaks mängijaks.

2016–17 hooajal tuli ta Chelseaga teist korda Premier League'i võitjaks.

Hooajal 2018–2019 andis ta Premier League'is 15 resultatiivset väravasöötu, millega oli liiga parim mängija. Samal hooajal võitis ta Chelseaga teist korda Euroopa Liiga.

Chelsea aasta mängijaks on ta valitud aastatel 2014, 2015, 2017 ja 2019.

Real Madrid
Juunis 2019 siirdus Hazard ligi 100 miljoni euro suuruse üleminekutasuga Real Madridi.

Koondisekarjäär 
Debüüdi Belgia jalgpallikoondises tegi Hazard 18. novembril 2008 Luksemburgi vastu. Esimese värava lõi ta 7. oktoobril 2011 mängus Kasahstaniga.

Hazard lõi ühe värava ja jagas 4 resultatiivset söötu 2016. aasta Euroopa meistrivõistlustel.

2018. aasta jalgpalli maailmameistrivõistlustel lõi ta kolm väravat: kaks väravat teises alagrupimängus Tuneesia vastu ja värava Inglismaa vastu pronksimängus. Ta võitis turniiril hõbepalli auhinna.

Ta on koondise koosseisus mänginud ka 2014. aasta jalgpalli maailmameistrivõistlustel.

Saavutused

Meeskondlikud 

Lille
 Ligue 1: 2010–11
 Coupe de France: 2010–11

Chelsea
 Premier League: 2014–15, 2016–17
 FA Cup: 2017–18
 Football League Cup: 2014–15
 UEFA Euroopa Liiga: 2012–13, 2018–19

Individuaalsed 

Ligue 1 aasta parim noormängija: 2008–09, 2009–10
Ligue 1 aasta parim mängija: 2010–11, 2011–12
Premier League'i hooaja parim mängija: 2014–15
Premier League'i hooaja sümboolne meeskond: 2012–13, 2013–14, 2014–15, 2016–17

Viited

Välislingid

Belgia jalgpallurid
Lille OSC mängijad
Chelsea FC mängijad
Ligue 1 mängijad
Premier League'i mängijad
Sündinud 1991